
Jó business a home office? Avagy mit jelent valójában otthonról dolgozni?

Kulcsszavak: home office; Covid-19; hatékonyság; időgazdálkodás; munkahelyi jóllét
A Covid-19 járvány következtében világszerte megváltozott a foglalkoztatás és munkavállalás eddig szinte aranyszabályként értelmezett formája. Az egész világon kiemelt módon kezdték el alkalmazni a távmunkán belüli úgynevezett home office metódusát, ahol a munkavállalók az online tér adta lehetőségeket kihasználva otthonukból végezhették és végzik munkájukat.
Kutatásunk fő célja a távmunkán belüli home office jelenségének vizsgálata, hatásainak felmérése hazánkban. A kutatás arra világít rá, hogy a járvány által bekövetkezett munkaerőpiaci változások milyen sajátosságokkal bírnak kvalitatív és kvantitatív szempontból két aspektusból (munkaadó, munkavállaló) is nézve, továbbá mennyire mutatkoznak tartósnak, és milyen hatással lehetnek a foglalkoztatás jövőjére.
Az alábbi kutatási kérdésekre keressük a választ:
1. Milyen trendet, sajátosságokat mutat a home office alkalmazása Magyarországon a járvány alatt és után, illetve nemzetközi összehasonlításban?
2. Milyen sikertényezők és kudarcfaktorok, illetve összefüggések azonosíthatók a vizsgált időszakban a távmunka home office formájának a munkáltatókra és a munkavállalókra?
3. Mennyire hatékonyan végezték a munkavállalók feladataikat a home office során?
4. Miképpen adható meg a home office-ban dolgozó munkavállalók „karakterisztikája”?
5. Milyen jövő vizionálható a munkavégzés home office-ban történő megvalósításának?
Kutatásunk módszertanilag az alkalmazott kutatáson belül egy értékelő, illetve akciókutatás. A hatókör mélysége szerint ötvözi a feltáró, leíró, magyarázó és korrelációs kutatás jellemzőit, az adattípus szerint pedig vegyes (kvantitatív és kvalitatív) kutatás. Az adatok szekunder és primer forrásokból származnak. A primer adatgyűjtés online kérdőív segítségével a home office-ban már dolgozott és dolgozó munkavállalókra, valamint a versenypiaci vállalatokra koncentrál. Az adatok statisztikai (pl. korrelációanalízis) és társadalomtudományi módszerekkel (pl. Eisenhower-mátrix, personaelemzés) kerülnek feldolgozásra. Az irodalomkutatást adatbázis-kutatással és online keresésekkel egészítjük ki.
Eredményeink a home office sikertényezőinek, kudarcfaktorainak feltárását, a munkavégzés hatékonyságának meghatározását, a dolgozók karakterisztikájának kialakítását és a home office jövőjének vizonálását célozzák. E kutatás bővíti a témához kapcsolódó tudományos ismeretek körét, és hasznos alapot nyújt további publikációkhoz, felmérésekhez.



